Die vaardighede waarop onderwysers in 2021 moet fokus - Solidariteit GildesSolidariteit Gildes Die vaardighede waarop onderwysers in 2021 moet fokus - Solidariteit Gildes
Tuis / Onderwys Artikel / Die vaardighede waarop onderwysers in 2021 moet fokus
Die vaardighede wat onderwysers nodig het om suksesvol te kan wees, is aan die verander weens die invloed van tegnologie, ons veranderende sosiale omgewing en die gepaardgaande veranderinge in onderwysmetodes.
Bo en behalwe dit, is dit jou plig as opvoeder om jou leerders voor te berei op wat hulle toekomstige werkgewers van hulle gaan verwag. Alles dui daarop dat hoër kognitiewe vaardighede vereis gaan word.
Volgens kenners sluit die lys van vaardighede kritiese denke, kreatiwiteit, samewerking, kommunikasie, inligtingsgeletterdheid, mediageletterdheid, tegnologiegeletterdheid, buigsaamheid, leierskap, inisiatief, produktiwiteit en sosiale vaardighede in.
As jy as onderwyser dus 'n wesenlike rol in jou leerders se lewens wil speel, word daar van jou verwag om:
Eerstens te sorg dat bogenoemde vaardighede in jou eie doen en late weerspieël word.
Tweedens moet jy aandag gee aan die rol wat tegnologie in jou leerders se lewens speel. Daarby word nie bedoel om hulle te leer hoe om tegnologie te gebruik nie. Jy moet leerders help om al die tegnologie en inligting waartoe hulle toegang het krities te bevraagteken, in plaas daarvan om eenvoudig alles te aanvaar.
Van 21ste eeu se onderwysers word verwag om aan leerders te wys dat dit moontlik is om die eise van ons moderne lewe die hoof te bied en steeds as mens te ontwikkel en hier en nou aan 'n beter toekoms te werk.
Kortom, daar word van jou as onderwyser verwag om alles te word wat jy wil hê jou leerders moet word.
Om dit te kan doen, moet jy jouself afvra watter vaardighede jy moet ontwikkel en hoe jy dit moet doen:
Kritiese denke, samewerking, kommunikasie en kreatiwiteit
Waarom onderrig jy op die manier wat jy doen?
Hoe kan jy jou onderrig verbeter, aangesien jy leerders met verskillende doelstellings, behoeftes, sterk punte en motiverings in dieselfde klaskamer akkommodeer?
As jy meer moeite doen om met verskillende maniere van onderrig te eksperimenteer:
Sal jou leerders die waarde daarvan sien om altyd oop te wees om hulself weer te herontdek in 'n poging om op hoogte en relevant te bly in 'n wêreld wat voortdurend verander?
Hoe kommunikeer jy met jou mede-onderwysers?
In watter mate is jy bereid om jou werk met ander te deel en gereeld oor jou praktyk (manier van doen) te besin? Is jy nuuskierig en op soek na antwoorde?
Inligting-, media- en tegnologiegeletterdheid
Kan jy dieper delf en relevante inligting van nuttelose bronne skei?
Luister jy regtig na ander, ondanks julle verskille?
Kan jy die beskikbare media gebruik om jou produktiwiteit te verhoog?
Het jy praktiese ervaring met die tegnologie waartoe jou leerders toegang het, of gebruik jy byvoorbeeld nog die verskoning dat jy papier verkies?
Berei jy leerders voor en leer jy hulle hoe om die tegnologie tot hul voordeel te gebruik?
Dra dit by tot hul toekomstige indiensnemingsvooruitsigte?
Gebruik jy tegnologie tot jou voordeel in jou lesse?
Buigsaamheid, leierskap, inisiatief, produktiwiteit en sosiale vaardighede
Is jy oop vir verandering? Kan jy van jou plan afwyk?
Kan jy lesse vir leerders voorberei sonder om dit "jou les" te noem?
Kan jy jouself voortdurend motiveer om te ondersoek en oplossings te soek vir die daaglikse uitdagings waarmee jy te make het?
Neem jy die inisiatief om met 'n taak te begin? Is jy proaktief of wag jy om te hoor wat jy moet doen?
Kan jy in hierdie tyd van afleiding fokus en die beste gebruik maak van die tyd wat jy het?
Konnektiwiteit, emosionele intelligensie en selfverantwoording
Benut jy ons tegnologiese era om met meer onderwysers in verbinding te tree?
Neem jy die tyd om jou leerders te leer ken en kontak te maak, sodat jy werklik aan hul behoeftes kan voldoen?
Is jy veerkragtig? Kan jy jou emosies hanteer en terselfdertyd professioneel wees?
Neem jy verantwoordelikheid vir jou optrede, vir jou ontwikkeling, vir jou sukses en mislukking? Of blameer jy ander?
Is jy bereid om te waag en uit jou gemaksone te beweeg?
Kritiseer jy ander of gebruik jy jou energie om 'n positiewe werksomgewing te bou?
Is jy regtig 'n lewenslange leerder?
Kan jy met ander netwerk en saamwerk om 'n beter toekoms te probeer bewerkstellig?
Is jy volwasse genoeg om werklik gelukkig te wees oor die sukses van ander mense?
Kan jy regtig empaties en begripvol wees wanneer jy 'n met iets anders as jou bekende omgewing te make het?
Daar word dus van jou as onderwyser verwag om na te dink oor jou praktyk en om die vaardighede wat jy by jou leerders aanraai eers self te ontwikkel. Op dié wyse bemagtig jy jouself en stel dit jou in staat om jou leerders beter te help.